Pčolinský, Peter, poslanec NR SR (2020-04-28):
Ďakujem pekne. Vážený pán predsedajúci, vážená pani ministerka, vážený pán minister, kolegyne, kolegovia, ja by som rád reagoval na doterajšiu rozpravu, reagoval na tvorbu programového vyhlásenia vlády. Celkom sa bavím na niektorých vystúpeniach, najmä, najmä takých, že pani ministerku tu odsudzujete za rasistické reči z roku 2011. Môžme sa vrátiť do roku 2011 a môžem vám pripomenúť, že čo ste robili vy v roku 2011. Skúste si tak spomenúť. Uniformy, fakle, hajlovanie a môžme pokračovať ďalej. Pán kolega, vaša strana je popretkávaná skinheadmi, bývalými, súčasnými náckami, odsúdenými ľuďmi. Čiže, prosím vás, nemoralizujte, naozaj je to trošku, trošku také humorné z vašej strany tu moralizovať pani ministerku. Okrem toho je to žena, mohli by ste sa trošku krotiť niekedy. Ale dobre, je to váš názor, ja beriem. Každý má nejaký názor. To isté platí aj pri programovom vyhlásení vlády, ktoré kritizujete. Viete aj, aj strana SMER, aj strana Kotlebovci – Ľudová strana naše Slovensko išli ste do volieb s nejakým programom. Ja nechcem hodnotiť vaše programy, či boli dobré, či boli zlé, a voliči posúdili a posúdili tak, že súčasná vládna koalícia vyhrala voľby spôsobom, akým sa to nikdy nikomu nepodarilo. 95 hlasov. 95 hlasov tu ešte žiadna koalícia nemala, ak si dobre spomínam. Čiže voliči povedali čo, voliči povedali, že áno, vaše programy sú fajn, ale nie až také, ako napríklad strany OĽANO, strany SME RODINA, strany SaS alebo strany ZA ĽUDÍ. Programové vyhlásenie vlády je najdôležitejší dokument na začiatku vládnutia a je prejavom toho a hovorí o tom, čo chce vládna koalícia robiť najbližšie štyri roky, avšak nikto z vás zo strany SMER, keďže hovorím teraz k vám, pretože vaša strana tu existuje 20 rokov, nikto z vás nebol v situácii, do akej prišla táto vládna koalícia. Nikto. A to musíte uznať. Preberali ste vlády. Po 2006., prvýkrát keď ste nastupovali do vlády, preberali ste vládu po Mikulášovi Dzurindovi, kde sa urobilo veľmi veľa reforiem – aj dobrých, aj zlých, dobré rozhodnutia, zlé rozhodnutia. Preberali ste vládu v roku 2012 po páde vlády Ivety Radičovej, kde boli urobené aj dobré rozhodnutia, aj zlé rozhodnutia. Preberali ste vládnu po sebe samých v roku 2016, kde ste urobili aj dobré rozhodnutia, aj zlé rozhodnutia. Tu vám musím vytknúť a mnohí vaši kolegovia mi tu dali za pravdu, vy ste premeškali jednu obrovskú šancu, že v roku 2012 až ’16 ste mohli urobiť, čo ste len chceli. Vládli ste sami, mali ste celý štát. Celý štát ste mali pod kontrolou, mohli ste urobiť zásadné zmeny, zásadné reformy. Namiesto toho jedna kauza za druhou. Ale dobre, každý má nejaký štýl politiky, každý má nejaký štýl vládnutia. Prosím vás, kto z vás písal programové vyhlásenie vlády za situácie, aká je teraz? Ja som na tie rokovania chodil, vidím, ako funguje vláda, vidím, ako fungujú ministri, vidím, akým spôsobom..., videl som, akým spôsobom sa tvorilo programové vyhlásenie vlády. Napriek tomu, že od prvého dňa táto vláda musela riešiť koronakrízu, musela riešiť okamžité ekonomické opatrenia. Však si uvedomte, že dnes sme na... Koľkej schôdzi? (Reakcia z pléna.) Na 6. schôdzi, keď sme dnes mali riešiť po voľbách, mala byť len jedna schôdza a to je programové vyhlásenie vlády. Napriek tomu už tu prebehlo 6 schôdzí, schválilo sa, myslím, že 20 návrhov zákonov v skrátenom legislatívnom konaní, aby sme sanovali ekonomiku, aby sme sanovali ľudí. Kto z vás bol v tejto situácii, že mal mesiac kľud a písal si programové vyhlásenie vlády? Napriek tomu od prvého dňa poslanci vládnej koalície sa zúčastňovali rokovaní spolu s ministrami, spolu s odborníkmi a kreovali programové vyhlásenie vlády. To programové vyhlásenie vlády má 120 strán. Niektorí tvrdíte, že je tam veľa balastu. Ja keď si zoberiem ostatné programové vyhlásenia za posledné roky, tak teda tiež to neboli žiadne elaboráty, nejaké, že by som mal pocit, že obrovské mozgové trusty ho písali, lebo pamätám si svoje vystúpenie pred štyrmi rokmi, kde som v kapitole poľnohospodárstvo, životné prostredie kritizoval ix vecí, ale nechcem sa k tomu vracať. Keď je táto vláda taká strašná, taká zlá, prečo tie návrhy zákonov prechádzajú, že 120-130-140 hlasmi? Keď je taká strašná vláda, keď je taká zlá, neodborná a neviem aká, prečo tie návrhy zákonov prechádzajú toľkými hlasmi? Tak buď sami seba radi bičujete, hej, na jednej strane tvrdíte niečo, na druhej strane hlasujete úplne inak. Nerozumiem, viete veľmi dobre, v akej situácii sa Slovensko nachádza, viete veľmi dobre, že máme obrovský problém s pracovnými miestami v tejto chvíli. Obrovský problém s riešením v súvislosti s COVID-19. Jednoducho robíme všetko preto, aby sme zmiernili dopady, robíme všetko preto, čo nám vyplýva z ústavy, a z ústavy nám vyplýva, vláde Slovenskej republiky, chrániť zdravie, majetok a bezpečnosť občanov. Robíme všetko preto. Možno, možno táto vláda to nerobí dokonale. Nikto netvrdí, že všetko je dokonalé, že všetko je super. Vidíte sami, urobia sa nejaké opatrenia, áno, po krátkej dobe sa upravia, lebo v praxi sa ukáže, že niečo nefunguje alebo niečo je inak, ako sa predpokladalo, ale verte mi, že táto vláda robí najlepšie, ako vie. Táto vláda nerobí s nejakými záujmami, ale robíme to, čo robiť je nutné a čo robiť je akútne, a v tejto situácii sa ešte písalo programové vyhlásenie vlády. Mohli sme dať jednu A4 a napísať tam v súvislosti so situáciou COVID-19, bla-bla-bla-bla, bodka. Mohli sme dať jednu A4. Napriek tomu vládna koalícia vypracovala rozsiahly dokument, veľmi konkrétny, veľmi podrobný, ktorý má určiť nejakú perspektívu vývoja spoločnosti na najbližšie roky. Čiže ja vás chcem poprosiť, pristupujme k veciam vecne, s porozumením, nenapádajme sa navzájom, lebo napríklad naozaj je mi naozaj ľúto, ak tu kopete do pani ministerky, je to trošku také, dobre, môžme vecne, ale toto akože, čo niektorí predvádzate, je tu trošku už pod úroveň. Kontrolujte, diskutujte, buďte konštruktívna opozícia, to je všetko v poriadku, ale nie ste tu, kolegovia, nie ste tu prvý deň, nie ste tu týždeň, nie ste tu mesiac, ste tu niekoľko rokov. Viete veľmi dobre, že každý robí, čo vie, snažíme sa vyriešiť situáciu. Programové vyhlásenie vlády je napriek tomu, napriek tomu, aká je ťažká situácia, je veľmi rozsiahle, veľmi podrobné a verte mi, že tie zmeny už sa začínajú robiť. Minimálne by som mohol hovoriť o niektorých našich rezortoch, kde tie zmeny sa nerobia len teraz, tie zmeny sa budú robiť aj systémovo, kompletne sa prekope systém v rôznych inštitúciách, nastavenia a filozofia fungovania rôznych inštitúcií a zároveň áno, ideme vyčistiť štátnu správu, ideme vyčistiť ten hnoj, ktorý je tu po 30 rokoch, to nie je len SMER, to sú aj predošlé vlády, ktoré tu nechali za sebou na..., rôzne nášľapné míny a rôzne – v úvodzovkách – systémy, ako to funguje. Toto všetko ideme prekopať, toto všetko ideme zmeniť a chceme tu nastaviť krajinu tak, aby sa tu prestalo kradnúť, aby tu neboli predražené verejné obstarávania, aby tu neboli pochybnosti pri verejných obstarávaniach, aby jednoducho sme tu nemali „našich ľudí“, všelijakých Kočnerov, Jankovské a podobné, podobné, poviem rovno, kriminálne živly. (Reakcia z pléna.) Prosím? (Reakcia z pléna.) Kroťte sa... (Prerušenie vystúpenia predsedajúcim.)